Kuvan kopteri ei liity tapaukseen.

Kuvan kopteri ei liity tapaukseen. Vesa Vaarama / Yle

Poliisi miettii vielä, saako ampuja pitää aseensa.

Hämeen poliisilaitos on päättänyt Asikkalassa tapahtuneen kuvauskopterin ampumistapauksen tutkinnan. Mies ampui Asikkalassa mökkitonttinsa yllä mainosvideota kuvanneen kopterin kesäkuussa. Mies kertoi kokeneensa kopterin häiritseväksi ja ampui sen omistamallaan haulikolla alas.

Tapaus ei johda jatkotoimiin poliisin puolelta, sillä asianomistajat ovat sopineet asiasta. Poliisin mukaan ampumisesta ei aiheutunut vaaraa ympäristölle.

Poliisin lupapalveluissa mietitään kuitenkin vielä, saako ampuja pitää aseensa ampumistapauksen vuoksi. Tapauksen jälkeen poliisi takavarikoi haulikon sekä muut miehen omistamat aseet.

Kopteria käyttänyt Tuomas Pellinen kertoi Etelä-Suomen Sanomien verkkosivuilla (siirryt toiseen palveluun) keskustelleensa asiasta ampujan kanssa. Pellinen vahvistaa asian Ylelle.

– Kumpikin osapuoli kertoi omat näkemyksensä asiasta, ja löysimme nopeasti kompromissin. Hän koki yhtä lailla vääräksi, että ampui.

Poliisi tutki tapausta vahingontekona. Alun perin tapausta tutkittiin vaaran aiheuttamisena.